ବାର୍ଷିକ କ୍ରୀଡ଼ା ଚାଲିଥିବା ବେଳେ ଶିକ୍ଷକ ମୁହଁ।ମୁହିଁ\nଖନ୍ତାପଡ଼ା, ୧୯।୧୨(ଡି.ଏନ.ଏ.)-ବାଲେଶ୍ୱର ଜିଲା ବାହାନଗା ବ୍ଲକ କସବାଜୟପୁର ପଞ୍ଚାୟତ ଜିରି\nବାର୍ଷିକ କ୍ରୀଡ଼ା ଚାଲିଥିବା ବେଳେ ଶିକ୍ଷକ ମୁହଁ।ମୁହିଁ December 19th, 00:00 AM December 19th, 00:00 AM\nଖନ୍ତାପଡ଼ା, ୧୯।୧୨(ଡି.ଏନ.ଏ.)-ବାଲେଶ୍ୱର ଜିଲା ବାହାନଗା ବ୍ଲକ କସବାଜୟପୁର ପଞ୍ଚାୟତ ଜିରିତାଳ ଗ୍ରାମରେ ଥିବା ଶକୁନ୍ତଳା ଉଚ୍ଚ ବିଦ୍ୟାଳୟରେ ମଙ୍ଗଳବାର ମଧ୍ୟାହ୍ନରେ ବାର୍ଷିକ କ୍ରୀଡ଼ା ଉସତ୍ବ ଚାଲିଥିବା ବେଳେ ୨ ଶିକ୍ଷକ ମୁହାଁମୁହିଁ ହୋଇଛନ୍ତି। ଶେଷରେ ଗ୍ରାମବାସୀ ଏଥିରେ ହସ୍ତକ୍ଷେପ କରିବା ପରେ କ୍ରୀଡା ଉତ୍ସବକୁ ସ୍ଥଗିତ କରାଯାଇଥିଲା। ପିଲାମାନେ ନିରାଶ ହୋଇ କାନ୍ଦି କାନ୍ଦି ଘରକୁ ଫେରିଥିବା ଜଣାପଡିଛି। ଖବର ଅନୁସାରେ ଉକ୍ତ ସ୍କୁଲ ପାର୍ଶ୍ୱରେ ଥିବା ଖେଳପଡ଼ିଆରେ ବାର୍ଷିକ କ୍ରୀଡ଼ା ଉସତ୍ବ ଚାଲିଥିବା ବେଳେ ସ୍କୁଲର ୨ଶିକ୍ଷକଙ୍କ ମଧ୍ୟରେ ସାଇକେଲ ରେସ୍ ନିୟମକୁ ନେଇ ବଚସା ହୋଇଥିଲା। ଏହି ସମୟରେ ବିଦ୍ୟାଳୟର ଛାତ୍ରୀଛାତ୍ରମାନେ ଖେଳିବା ପାଇଁ ପ୍ରସ୍ତୁତ ରହିଥିଲେ। କିନ୍ତୁ ଶିକ୍ଷକ ଦ୍ୱୟଙ୍କ ବଚସା କ୍ରମଶଃ ଉଗ୍ରରୂପ ଧାରଣ କରିଥିଲା। ୧୦ ମିନିଟ୍ରୁ ଊର୍ଦ୍ଧ୍ୱ ସମୟ ଧରି ଗାଳିଗୁଲଜ ସହ ଚେୟାର ଫିଙ୍ଗା, ଠେଲାପେଲା ଏବଂ ଜୋତା ଉଠାଇବା ଆଦି ଘଟଣା ଚାଲିଥିଲା। ସ୍କୁଲର ପ୍ରଧାନ ଶିକ୍ଷୟତ୍ରୀ ବାସନ୍ତୀଲତା ମହାପାତ୍ର ଏବଂ କ୍ରୀଡ଼ା ଶିକ୍ଷୟିତ୍ରୀ ସଂଯୁକ୍ତା ସ୍ବାଇଁ ଦୁଇ ଶିକ୍ଷକଙ୍କୁ ଛଡ଼ାଇବାକୁ ଚେଷ୍ଟା କରିଥିଲେ ମଧ୍ୟ ସେମାନେ ଶୁଣି ନ ଥିଲେ। ପରେ ଗ୍ରାମବାସୀ ହସ୍ତକ୍ଷେପ କରି ଗଣ୍ଡଗୋଳ ବନ୍ଦ କରିବା ସହ ବାର୍ଷିକ କ୍ରୀଡ଼ାକୁ ସ୍ଥଗିତ କରିଥିଲେ। ଅଭିଭାବକମାନେ ପିଲାମାନଙ୍କୁ ସୁରକ୍ଷିତ ଭାବେ ବିଦ୍ୟାଳୟରୁ ଘରକୁ ଫେରାଇ ଆଣିଥିଲେ। ଅନେକ ପିଲା ଶିକ୍ଷକଦ୍ୱୟଙ୍କ ଏଭଳି କାଣ୍ଡ ଦେଖିବା ସହ ଖେଳି ନ ପାରି କାନ୍ଦି କାନ୍ଦି ଘରକୁ ଫେରିଥିଲେ। ପରେ କମିଟି ସଦସ୍ୟ ଏବଂ ଶିକ୍ଷୟିତ୍ରୀ ଶିକ୍ଷକଙ୍କ ମଧ୍ୟରେ ଆଲୋଚନା କରାଯାଇଥିଲା। ପରବର୍ତ୍ତୀ ସମୟରେ କେବେ ବି ଗଣ୍ଡଗୋଳ କରିବେ ନାହିଁ ବୋଲି ଉଭୟ ଶିକ୍ଷକ କହିବା ସହ ସମସ୍ତଙ୍କ ସମ୍ମୁଖରେ ଭୁଲ ସ୍ବୀକାର କରି ଲିଖିତ ଭାବେ ପ୍ରଧାନ ଶିକ୍ଷୟିତ୍ରୀଙ୍କୁ ମଧ୍ୟ ଜଣାଇଥିଲେ। ପ୍ରଧାନ ଶିକ୍ଷୟିତ୍ରୀ ବାସନ୍ତୀ ଲତା ମହାପାତ୍ର କହିଛନ୍ତି ଯେ, ଶିକ୍ଷକଦ୍ୱୟଙ୍କ ଏଭଳି କାର୍ଯ୍ୟ ନିନ୍ଦନୀୟ। କୌଣସି ପ୍ରକାର ଖେଳ ବିଷୟରେ ନ ପଚାରି ଏଭଳି ଗଣ୍ଡଗୋଳ କରିଛନ୍ତି। ସ୍କୁଲ କମିଟି ସହ ଆଲୋଚନା କରାଯାଇଛି। ଅନ୍ୟ ସମୟରେ ଏପରି ପରିସ୍ଥିତି ନ ଉପୁଜିବା ଦିଗରେ ପ୍ରତିଶ୍ରୁତି ମିଳିଛି। ଶିକ୍ଷକମାନେ ଛାତ୍ରୀଛାତ୍ରମାନଙ୍କୁ ଶୃଙ୍ଖଳା ଶିଖାଇବା ପରିବର୍ତ୍ତେ ଛାତ୍ରଛାତ୍ରୀଙ୍କ ସମ୍ମୁଖରେ ଏଭଳି ବିଶୃଙ୍ଖଳିତ ଆଚରଣକୁ ଗ୍ରାମବାସୀ ନିନ୍ଦା କରିବା ସହ ଶିକ୍ଷକଦ୍ୱୟଙ୍କ ବିରୋଧରେ ଦୃଢ଼ କାର୍ଯ୍ୟାନୁଷ୍ଠାନ ଦାବି କରିଛନ୍ତି। ଏ ବିଷୟରେ ବ୍ଲକ ଶିକ୍ଷାଧିକାରିଣୀ ଶୁଭଲକ୍ଷ୍ମୀ ନାୟକ କହିଛନ୍ତି ଯେ, ଆମେ ଏ ବିଷୟରେ ଖବର ପାଇଛୁ, କିନ୍ତୁ ଲିଖିତ ଭାବେ କୌଣସି ଅଭିଯୋଗ ହସ୍ତଗତ ହୋଇନାହିଁ। କିନ୍ତୁ ଶିକ୍ଷକଙ୍କ ଏତାଦୃଶ ଆଚରଣ ନିନ୍ଦନୀୟ। ଏହି ଘଟଣାରେ ଅଭିଯୋଗ ଆସିଲେ ତୁରନ୍ତ ତଦନ୍ତ କରାଯାଇ କାର୍ଯ୍ୟାନୁଷ୍ଠାନ ଗ୍ରହଣ କରାଯିବ। ମୌଖିକ ଭାବେ ଘଟଣା ସମ୍ପର୍କରେ ଶୁଣିବା ପରେ ମୁଁ ସିଆରସିସିଙ୍କୁ ଜଣାଇଛି। ସେ ଘଟଣାର ଅନୁଧ୍ୟାନ କରୁଛନ୍ତି। ସତ୍ୟାସତ୍ୟ ଜଣାପଡ଼ିବା ପରେ ଆଇନଗତ କାର୍ଯ୍ୟାନୁଷ୍ଠାନ ଗ୍ରହଣ କରାଯିବ।
